hy pl pl pl pl pl pl pl pl pl hy pl pl pl ceb pl pl pl de pl pl pl hy pl hy hy hy hy hy hy hy hy hy hy hy hy hy hy hy hy hy hy hy hy hy pl pl pl pl pl
Ադրբեջանցիներին զայրացնում է ռադարի վերաբերյալ Պուտինի առաջարկը | Armenia.pl
Wszystko o Armenii, Ormian zamieszkujących w Polsce,….
Opublikowany 17 czerwca 2007 przez Կարեն
Շատերն ասում են, որ Պուտինն իրավունք չունի Վաշինգտոնին թույլատրել օգտվել Գաբալա կայանից:
Ռուսաստանի անսպասելի առաջարկը` թույլատրել Միացյալ Նահանգներին օգտվել Ադրբեջանում գտնվող իր ռադարային կայանից, շատերի մոտ զայրույթ եւ զարմանք է առաջացրել:
Նախագահ Վլադիմիր Պուտինը ապշեցրել է իր ամերիկյան գործընկեր Ջորջ Բուշին անցյալ շաբաթ Գերմանիայում Մեծ ութնյակի գագաթնաժողովին հնչեցրած իր առաջարկով: Այն ուղղված էր հարթելու ԱՄՆ-ի` Արեւելյան Եվրոպայում հրթիռներ տեղակայելու ծրագրերի շուրջ առաջացած վիճաբանությունը: Սակայն այժմ կարող է մի նոր վիճաբանություն սկսվել, քանի որ ադրբեջանցիներից շատերն անմիջապես նկատեցին, որ Պուտինն իրավունք չունի ուրիշի կայանի օգտագործման համար առաջարկներ անել:
Ադրբեջանի նախագահ Իլհամ Ալիեւը բավական դրական է արձագանքել. ՚Սա [Ադրբեջանի] երկու երկրների հետ ռազմավարական համագործակցությունում նոր տարր էՙ, – հայտնել է նա ռուսական հեռուստատեսությանը:
Սակայն այլ պաշտոնյաներ զայրացած են:
՚Եթե Ռուսաստանը մտադիր է թույլատրել ինչ-որ երրորդ երկրի օգտվել ռադարային կայանից, այն նախ պետք է քննարկի այդ հարցը Ադրբեջանի հետՙ, – ասում է Ադրբեջանի խորհրդարանի փոխխոսնակ Զիաֆատ Ասկերովը: Մեջբերելով Գաբալա ռադարային կայանի վարձակալության պայմանագրի 4-րդ հոդվածը` նա ասաց, որ կայանը չի կարող հանձնվել երրորդ կողմի առանց Ադրբեջանի համաձայնության:
Ռուսաստանում Ադրբեջանի նախկին դեսպան Խիկմետ Հաջիզադեն, ով այժմ հայտնի քաղաքական վերլուծաբան է, նույնպես քննադատում է այդ գաղափարը: ՚Ռուսաստանի նախագահի հայտարարությունը կատարյալ քաղաքական անտակտություն էՙ,- ասել է նա:
՚Ռուսաստանի նախագահը հաշվի չի առել երկու կարեւորագույն գործոն: Առաջինը` Ադրբեջանն արդեն ունի հակահրթիռային պաշտպանության համակարգ: Երկրորդն այն է, որ կայանի ապագան պետք է որոշի Ադրբեջանը, այլ ոչ թե այն ժամանակավոր վարձակալող երկիրը: Այդ պատճառով էլ Ադրբեջանի արձագանքը Պուտինի հայտարարությանը պետք է կոշտ լինիՙ:
Սառը պատերազմի ավարտից հետո Միացյալ Նահագների` Չեխիայի Հանրապետությունում եւ Լեհաստանում հակահրթիռային պաշտպանության համակարգ կառուցելու մտադրությունը Մոսկվայի եւ Վաշինգտոնի ամենաթեժ բանավեճի առարկան էր դարձել: Ռուսաստանը համոզված չէ, որ այդ համակարգը միայն Իրանի դեմ է ուղղված, եւ սպառնացել է հրաժարվել զենքերի օգտագործման մի շարք երկկողմ պայմանագրերից եւ ավելացնել իր ռազմական ներկայությունը Եվրոպայում:
Շատերը համաձայն են, որ Իրանի սահմանից ընդամենը 200 կիլոմետր հեռու գտնվող Ադրբեջանի Գաբալա շրջանում տեղակայված ռադարային կայանից համատեղ օգտվելու առաջարկով Ռուսաստանը ԱՄՆ-ին զրկել է նրա հիմնական հաղթաթղթից եւ բարդ դրության մեջ դրել:
Գաբալայի ռադարային կայանը վերահսկում է Ասիայի մեծ մասը, այդ թվում Իրանը, ինչպես նաեւ Աֆրիկայի մեծ մասը եւ Ատլանտյան եւ Հնդկական օվկիանոսներում գտնվող կղզիները: Այն կառուցվել է 1987, եւ Ռուսաստանը շարունակում էր օգտագործել այն Խորհրդային Միության փլուզումից հետո, թեեւ դրա համար իրավական հիմքեր չուներ: 2002թ. Ռուսաստանը եւ Ադրբեջանը վերջապես համաձայնեցին, որ կայանը պատկանում է Ադրբեջանին: 10 տարի ժամկետով այն վարձակալելու համար Ռուսաստանը տարեկան պետք է 3 միլիոն դոլար վճարի:
Իրանն անհանգստությամբ հետեւում էր իրադարձությունների հետագա զարգացմանը: Բաքվում Իրանի դեսպանատան հաղորդմամբ, Իրանի արտգործնախարարությունը հայտարարել է. ՚Օրեր առաջ Ադրբեջանի Գաբալա ռադարային կայանի ռուս-ամերիկյան համատեղ օգտագործման վերաբերյալ հակասական հայտարարություններ են հնչել: Մենք մեծ ուշադրությամբ ենք հետեւում դրանցՙ:
Ադրբեջանցի փորձագետները զգուշացնում էին, որ ԱՄՆ ուժերի ժամանման դեպքում Ադրբեջանը կարող է թիրախ դառնալ Իրանի հարձակման համար: Նրանց կարծիքով, Բաքուն պետք է անվտանգության երաշխիքներ պահանջի ե’ւ Ռուսաստանից, ե’ւ ԱՄՆ-ից` մինչեւ իր տարածքում կենտրոնի տեղադրման թույլտվություն տալը:
Ադրբեջանի հասարակությանը անհանգստացնում են նաեւ ռադարային կայանի ընդլայնման բնապահպանական հետեւանքները. կայանը վտանգավոր ճառագայթման աղբյուր է համարվում:
՚Եթե ԱՄՆ-ին թույլատրեն օգտագործել այդ կայանը, նշանակում է, որ կմեծանա նաեւ շրջակա միջավայրին պատճառվող վնասըՙ,- ասում է անկախ ռազմական փորձագետ Ազադ Իսազադեն: ՚Ամպերն անդրադարձնում են ռադարի ճառագայթները դեպի մոտակա երկրի խիտ բնակեցված տարածքները: Պաշտոնապես ասում են, որ կայանն անվնաս է, սակայն անկախ բժշկական ուսումնասիրությունները հակառակն են ցույց տալիսՙ:
՚Մինչեւ Գաբալայի ռադարային կայանի կարողությունները մեծացնելն անհրաժեշտ է գնահատել դրա ազդեցությունը շրջակա միջավայրի ու բնակեցված տարածքների վրաՙ,- համաձայնում է Ադիլ Գադիրովը` Ճառագայթման խնդիրների ինստիտուտի տնօրենը: ՚Ներկայումս մենք դրա մասին գաղափար անգամ չունենք: Խնդրի ուսումնասիրման նպատակով երկու անգամ պետական հանձնաժողովներ են հրավիրվել, սակայն դա ոչ մի արդյունք չի տվելՙ:
Քաղաքական վերլուծաբան Ռասիմ Մուսաբեկովը միակն էր, որ տեսնում է այդ առաջարկի դրական կողմը: Նրա կարծիքով, ԱՄՆ-ի հետ համագործակցության արդյունքում Սպիտակ տունը եւ Կրեմլը կարող են աջակցել Ադրբեջանին` նորից վերահսկողություն սահմանելու անջատված Լեռնային Ղարաբաղի հանդեպ::
՚Գաբալայի ռադարային կայանի համատեղ օգտագործումը Ռուսաստանին կդրդի փոխել իր դիրքորոշումը ղարաբաղյան հարցում Ադրբեջանի օգտինՙ,- ասել է նա: ՚Ճիշտ օգտագործելով Էներգիայի ռեսուրսների եւ դրանց փոխանցման գործոնը, աճող եկամուտները եւ տարածաշրջանում Ռուսաստանի եւ ԱՄՆ-ի համագործակցությունը, Ադրբեջանը կմեծացնի իր օգտին ղարաբաղյան հարցը լուծելու իր հնարավորություններըՙ:
Ջասուր Մամեդով, Բաքու Ջասուր Մամեդովը ՚Զերկալոՙ թերթի ռազմական թղթակիցն է:
Հոդվածն արտատպվում է Պատերազմի եւ խաղաղության լուսաբանման ինստիտուտի (www.iwpr.net) Կովկասյան լրատուից:
17 Հունիսի, 2007 [ http://www.a1plus.am/amu/?page=issue&iid=50362 ]
Kategorie: Bez kategorii. Autor: Կարեն. Dodaj zakładkę do bezpośredniego odnośnika.
Ormianie w Krakowie :: Katalog.Armenia.pl :: Forum.Armenia.pl :: Szkola.Armenia.pl :: video.Armenia.pl
Dumnie wspierane przez WordPressa
Strona używa plików Cookies. Możesz zmianić ustawienia plików Cookies w swojej przeglądarce. Więcej informacjiOK